Komisijos Sprendimas
2001 m. rugsėjo 25 d.
priimantis gaunančiųjų agentūrų vadovą ir dokumentų, kuriuos galima pateikti pagal Tarybos reglamentą (EB) Nr. 1348/2000 dėl teisminių ir neteisminių dokumentų civilinėse arba komercinėse bylose įteikimo valstybėse narėse, žodyną
(pranešta dokumentu Nr. C(2001) 2664)
(2001/781/EB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 2000 m. gegužės 29 d. Tarybos reglamentą (EB) Nr. 1348/2000 dėl teisminių ir neteisminių dokumentų civilinėse arba komercinėse bylose įteikimo valstybėse narėse [1], ypač į jo 17 straipsnio a ir b punktus,
kadangi:
(1) Kad būtų įgyvendintas Reglamentas (EB) Nr. 1348/2000, būtina parengti ir paskelbti vadovą, kuriame yra pateikta informacija apie to reglamento 2 straipsnyje numatytas gaunančiąsias agentūras.
(2) Reglamento (EB) Nr. 1348/2000 17 straipsnio b punkte taip pat numatytas dokumentų, kuriuos galima pateikti pagal šį reglamentą, žodyno parengimas oficialiomis Europos Sąjungos kalbomis.
(3) Remdamasi valstybių narių pateikta informacija, Komisija atitinkamai parengė Reglamento (EB) Nr. 1348/2000 17 straipsnyje nurodytą vadovą ir žodyną, kurie pateikti šio sprendimo priede.
(4) Reglamente (EB) Nr. 1348/2000 numatyta tą vadovą paskelbti Europos Bendrijų oficialiajame leidinyje. Ten pat turėtų būti paskelbtas ir žodynas.
(5) Kad būtų pasiekti šio reglamento tikslai, labai svarbu, kad perduodančiosios agentūros galėtų susipažinti su vadovu, kuris yra atnaujinamas kuo dažniau. Todėl, nepažeidžiant metinių atnaujinimų, numatytų reglamento 17 straipsnio a punkte, Komisija tinklavietėje pateiks vadovo redakciją, kuri bus reguliariai atnaujinama atsižvelgiant į pakeitimus, apie kuriuos pranešė valstybės narės. Tokia pat tvarka turėtų būti taikoma žodynui.
(6) Šiame sprendime numatytos priemonės atitinka pagal Reglamento (EB) Nr. 1348/2000 18 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Reglamento (EB) Nr. 1348/2000 17 straipsnio a punkte nurodytas vadovas yra šio sprendimo I priedas.
2. Reglamento (EB) Nr. 1348/2000 17 straipsnio b punkte nurodytas žodynas yra šio sprendimo II priedas.
2 straipsnis
1. 1 straipsnyje nurodytas vadovas ir žodynas yra paskelbiami "Europa" tinklavietėje.
2. Nepažeisdama 1 straipsnio 1 dalyje nurodyto vadovo kasmetinio atnaujinimo, Komisija reguliariai atnaujina informaciją atsižvelgdama į pakeitimus, apie kuriuos pranešė valstybės narės.
Šis sprendimas skirtas valstybėms narėms.
Priimta Briuselyje, 2001 m. rugsėjo 25 d.